title: 2013 m. birželio 27 d. Komisijos įgyvendinimo reglamentas (ES) Nr. 623/2013, kuriuo dėl metinio mokesčio Bendrijos augalų veislių tarnybai iš dalies keičiamas Reglamentas (EB) Nr. 1238/95

text:
28.6.2013

               LT

               Europos Sąjungos oficialusis leidinys

               L 177/20

         KOMISIJOS ĮGYVENDINIMO REGLAMENTAS (ES) Nr. 623/2013
   2013 m. birželio 27 d.
   kuriuo dėl metinio mokesčio Bendrijos augalų veislių tarnybai iš dalies keičiamas Reglamentas (EB) Nr. 1238/95
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 1994 m. liepos 27 d. Tarybos reglamentą (EB) Nr. 2100/94 dėl augalų veislių teisinės apsaugos Bendrijoje (1) (toliau – pagrindinis reglamentas), ypač į jo 113 straipsnį,
   pasikonsultavusi su Bendrijos augalų veislių tarnybos administracine taryba,
   kadangi:

               (1)

               1995 m. gegužės 31 d. Komisijos reglamento (EB) Nr. 1238/95, nustatančio Tarybos reglamento (EB) Nr. 2100/94 dėl mokesčių Bendrijos augalų veislių tarnybai taikymo įgyvendinimo taisykles (2), 9 straipsnio 1 dalimi nustatytas Bendrijos augalų veislių tarnybai (toliau – tarnyba) už kiekvienus augalų veislių teisinės apsaugos Bendrijoje trukmės metus mokėtinas mokestis, kaip numatyta Reglamento (EB) Nr. 2100/94 113 straipsnio 2 dalies d punkte;

               (2)

               tarnybos rezervas viršijo lygį, būtiną subalansuotam biudžetui palaikyti ir jos veiklos tęstinumui užtikrinti. Dėl šios priežasties nuo 2014 metų metinis mokestis turėtų būti sumažintas;

               (3)

               todėl Reglamentas (EB) Nr. 1238/95 turėtų būti atitinkamai iš dalies pakeistas;

               (4)

               šiame reglamente nustatytos priemonės atitinka Bendrijos augalų veislių teisinės apsaugos nuolatinio komiteto nuomonę,

         PRIĖMĖ ŠĮ REGLAMENTĄ:
   1 straipsnis
   Reglamento (EB) Nr. 1238/95 9 straipsnio 1 dalis pakeičiama taip:

      „1.   Tarnyba ima iš augalų veislių teisinės apsaugos Bendrijoje savininko (toliau — savininkas) 250 EUR mokestį už kiekvienus augalų veislių teisinės apsaugos Bendrijoje trukmės metus (metinis mokestis) kaip nustatyta pagrindinio reglamento 113 straipsnio 2 dalies d punkte.“

   2 straipsnis
   Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
   Jis taikomas nuo 2014 m. sausio 1 d.

      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2013 m. birželio 27 d.

            Komisijos vardu

            Pirmininkas

         José Manuel BARROSO

      (1)  OL L 227, 1994 9 1, p. 1.

      (2)  OL L 121, 1995 6 1, p. 31.


title: 2016 m. rugpjūčio 22 d. Komisijos įgyvendinimo reglamentas (ES) 2016/1403, kuriuo leidžiama ICES 27 ir 28.2 pakvadračiams 2016 m. netaikyti žvejybos draudimo laikotarpio

text:
23.8.2016

               LT

               Europos Sąjungos oficialusis leidinys

               L 228/30

         KOMISIJOS ĮGYVENDINIMO REGLAMENTAS (ES) 2016/1403
   2016 m. rugpjūčio 22 d.
   kuriuo leidžiama ICES 27 ir 28.2 pakvadračiams 2016 m. netaikyti žvejybos draudimo laikotarpio
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2007 m. rugsėjo 18 d. Tarybos reglamentą (EB) Nr. 1098/2007, nustatantį Baltijos jūros menkių išteklių ir jų žvejybos būdų daugiametį planą bei iš dalies keičiantį Reglamentą (EEB) Nr. 2847/93 ir panaikinantį Reglamentą (EB) Nr. 779/97 (1), ypač į jo 29 straipsnio 2 dalį,
   kadangi:

               (1)

               Reglamente (EB) Nr. 1098/2007 išdėstytos nuostatos dėl Baltijos jūros atlantinių menkių išteklių žvejybos draudimo laikotarpių nustatymo;

               (2)

               pagal Reglamento (EB) Nr. 1098/2007 29 straipsnio 2 dalį Komisija gali priimti sprendimą ICES 27 ir 28.2 pakvadračiams netaikyti žvejybos draudimo laikotarpio, jei per naujausią ataskaitinį laikotarpį ICES 27 ir 28.2 pakvadračiuose sugautų menkių kiekis neviršijo tam tikros ribos;

               (3)

               atsižvelgiant į atitinkamų valstybių narių pateiktas ataskaitas ir remiantis Žuvininkystės mokslo, technikos ir ekonomikos komiteto rekomendacijomis, ICES 27 ir 28.2 pakvadračiams 2016 m. tų žvejybos draudimo laikotarpių reikėtų netaikyti;

               (4)

               šiame reglamente nustatytos priemonės atitinka Žuvininkystės ir akvakultūros komiteto nuomonę,

         PRIĖMĖ ŠĮ REGLAMENTĄ:
   1 straipsnis
   Reglamento (EB) Nr. 1098/2007 8 straipsnio 1 dalies b punktas ICES 27 ir 28.2 pakvadračiams 2016 m. netaikomas.
   2 straipsnis
   Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.

      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2016 m. rugpjūčio 22 d.

            Komisijos vardu

            Pirmininkas

         Jean-Claude JUNCKER

      (1)  OL L 248, 2007 9 22, p. 1.


title: 2013 m. balandžio 22 d. Komisijos įgyvendinimo reglamentas (ES) Nr. 384/2013 dėl tam tikrų prekių klasifikavimo Kombinuotojoje nomenklatūroje

text:
27.4.2013

               LT

               Europos Sąjungos oficialusis leidinys

               L 117/7

         KOMISIJOS ĮGYVENDINIMO REGLAMENTAS (ES) Nr. 384/2013
   2013 m. balandžio 22 d.
   dėl tam tikrų prekių klasifikavimo Kombinuotojoje nomenklatūroje
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 1987 m. liepos 23 d. Tarybos reglamentą (EEB) Nr. 2658/87 dėl tarifų ir statistinės nomenklatūros bei dėl Bendrojo muitų tarifo (1), ypač į jo 9 straipsnio 1 dalies a punktą,
   kadangi:

               (1)

               siekiant užtikrinti, kad Reglamento (EEB) Nr. 2658/87 priede pateikta Kombinuotoji nomenklatūra būtų taikoma vienodai, būtina patvirtinti priemones, susijusias su šio reglamento priede nurodytų prekių klasifikavimu;

               (2)

               Reglamente (EEB) Nr. 2658/87 nustatytos bendrosios Kombinuotosios nomenklatūros aiškinimo taisyklės. Šios taisyklės taip pat taikomos bet kuriai kitai specialiomis Sąjungos teisės aktų nuostatomis įteisintai nomenklatūrai, kuri visiškai ar iš dalies parengta pagal Kombinuotąją nomenklatūrą arba kurioje ji papildomai detalizuojama atsižvelgiant į tarifų ir kitų su prekyba susijusių priemonių taikymo poreikius;

               (3)

               laikantis minėtų bendrųjų taisyklių, šio reglamento priede pateiktos lentelės 1 skiltyje aprašytos prekės, remiantis 3 skiltyje išdėstytais motyvais, turėtų būti klasifikuojamos priskiriant 2 skiltyje nurodytą KN kodą;

               (4)

               reikėtų nustatyti, kad atsižvelgiant į Europos Sąjungoje taikomas priemones, susijusias su dvigubos kontrolės sistemomis ir į Europos Sąjungą importuojamų tekstilės dirbinių išankstine ir retrospektyvia priežiūra, šio reglamento nuostatų neatitinkančia valstybių narių muitinių suteikta privalomąja tarifine informacija apie prekių klasifikavimą Kombinuotojoje nomenklatūroje jos turėtojas galėtų remtis dar 60 dienų, kaip nustatyta 1992 m. spalio 12 d. Tarybos reglamento (EEB) Nr. 2913/92, nustatančio Bendrijos muitinės kodeksą (2), 12 straipsnio 6 dalyje;

               (5)

               Muitinės kodekso komitetas per pirmininko nustatytą laikotarpį nuomonės nepateikė,

         PRIĖMĖ ŠĮ REGLAMENTĄ:
   1 straipsnis
   Šio reglamento priede pateiktos lentelės 1 skiltyje aprašytos prekės Kombinuotojoje nomenklatūroje klasifikuojamos priskiriant lentelės 2 skiltyje nurodytą KN kodą.
   2 straipsnis
   Atsižvelgiant į Europos Sąjungoje taikomas priemones, susijusias su dvigubos kontrolės sistemomis ir į Europos Sąjungą importuojamų tekstilės dirbinių išankstine ir retrospektyvia priežiūra, valstybių narių muitinių suteikta privalomąja tarifine informacija, neatitinkančia šio reglamento nuostatų, dar galima remtis 60 dienų, kaip nustatyta Reglamento (EEB) Nr. 2913/92 12 straipsnio 6 dalyje.
   3 straipsnis
   Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.

      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2013 m. balandžio 22 d.

            Komisijos vardu Pirmininko pavedimu

         Algirdas ŠEMETA

            Komisijos narys

      (1)  OL L 256, 1987 9 7, p. 1.

      (2)  OL L 302, 1992 10 19, p. 1.

      PRIEDAS

                  Prekių aprašymas

                  Klasifikavimas
                  (KN kodas)

                  Motyvai

                  (1)

                  (2)

                  (3)

                  Ritinėlio formos dirbinys, kurio skersmuo apie 7 mm, o ilgis apie 130 mm, sudarytas iš išorinio popieriaus sluoksnio ir šių juo apsuktų sudedamųjų dalių:

                              —

                              trijų celiuliozės acetato pluoštų filtrų su aktyvintomis anglimis [C],

                              —

                              keturių celiuliozės acetato pluoštų filtrų, kurių sudėtyje taip pat yra įmirkytų pluoštų (įmirkytų klijuojančia medžiaga, kuri neprasiskverbia į vidinius pluoštų sluoksnius) [I],

                              —

                              dviejų celiuliozės acetato pluoštų filtrų [A],

                              —

                              keturių cigaretėms gaminti naudojamo aromatingojo Oriental tabako segmentų [T].

                        Celiuliozės acetato pluoštai skirtinguose filtruose [C, I, A] orientuoti lygiagrečiai vieni kitiems. Dėl pluoštų dirbinio struktūra yra lanksti, akyta ir vienodo storio, juos lengva atskirti ir pešioti.
                  Ritinėlio viduje sudedamosios dalys išdėstytos tokia tvarka:

                              —

                              C (apie 6 mm ilgio),

                              —

                              I (apie 10 mm ilgio),

                              —

                              T (apie 10 mm ilgio),

                              —

                              A (apie 13 mm ilgio),

                              —

                              T (apie 10 mm ilgio),

                              —

                              I (apie 10 mm ilgio),

                              —

                              C (apie 12 mm ilgio),

                              —

                              I (apie 10 mm ilgio),

                              —

                              T (apie 10 mm ilgio),

                              —

                              A (apie 13 mm ilgio),

                              —

                              T (apie 10 mm ilgio),

                              —

                              I (apie 10 mm ilgio),

                              —

                              C (apie 6 mm ilgio).

                        Dirbinio sudėtyje esančių skirtingų medžiagų santykiniai kiekiai (masės procentais) yra tokie:

                              —

                              C – apie 17 %,

                              —

                              I – apie 16 %,

                              —

                              A – apie 8 %,

                              —

                              T – apie 41 %,

                              —

                              popierius – apie 18 %.

                        Dirbinys pritaikytas pjaustyti ir naudoti cigarečių su filtru gamyboje. Pagal objektyvias dirbinio charakteristikas nėra aišku, kaip jis bus pjaustomas.
                  (Žr. nuotraukas Nr. 664 A ir B. (1))

                  5601 22 10

                  Klasifikuojama vadovaujantis Kombinuotosios nomenklatūros 1, 4 ir 6 bendrosiomis aiškinimo taisyklėmis ir KN kodus 5601, 5601 22 ir 5601 22 10 atitinkančiais prekių aprašymais.
                  Dirbinio sudėtyje yra daugiau filtravimo komponentų. Tabaką galima palikti tarp dviejų filtrų, taigi jo galima nedeginti, o tik naudoti kaip aromatinančią cigaretės dalį. Tabakas sudaro tik apie trečdalį dirbinio tūrio. Todėl būtent skirtingi filtrai suteikia dirbiniui jo esminį požymį, kaip apibrėžta 3 bendrosios aiškinimo taisyklės b punkte.
                  Bendras paprastų celiuliozės acetato pluoštų [A] ir įmirkytų pluoštų [I] santykinis kiekis tiek pagal masę, tiek pagal tūrį yra didesnis už celiuliozės acetato pluoštų su aktyvintomis anglimis [C] kiekį. Todėl iš paprastų ir įmirkytų celiuliozės acetato pluoštų pagaminti filtrai [A, I] suteikia dirbiniui jo esminį požymį, kaip apibrėžta 3 bendrosios aiškinimo taisyklės b punkte.
                  Iš paprastų ir įmirkytų celiuliozės acetato pluoštų pagamintų filtrų [A, I] sankiba ir tvirtumas nėra tokie, kokių reikalaujama. Todėl jie neklasifikuotini kaip veltinys arba kaip neaustinės medžiagos ir nepriskirtini atitinkamai 5602 arba 5603 pozicijai.
                  Iš paprastų ir įmirkytų celiuliozės acetato pluoštų pagaminti filtrai [A, I] nėra pagaminti iš tekstilės audinio, kaip apibrėžta 63 skirsnio 1 pastaboje. Todėl jie nepriskirtini 6307 pozicijai.
                  Iš paprastų ir įmirkytų celiuliozės acetato pluoštų pagamintuose filtruose [A, I] pluoštai orientuoti lygiagrečiai vieni kitiems. Todėl jie neklasifikuotini kaip vatos dirbiniai ir nepriskirtini 5601 pozicijai.
                  Kadangi pagal 1–3 bendrąsias aiškinimo taisykles iš paprastų ir įmirkytų celiuliozės acetato pluoštų pagaminti filtrai [A, I] nepriskirtini jokiai pozicijai, jie klasifikuotini pagal 4 bendrąją aiškinimo taisyklę priskiriant juos pozicijai, atitinkančiai prekes, kurioms šios prekės yra artimiausios (giminingiausios).
                  Kadangi pluoštus lengva atskirti ir pešioti, o dėl jų dirbinys įgyja lanksčią, akytą vienodo storio struktūrą, jis išoriškai atrodo panašus į vatą. Todėl filtrai [A, I] priskirtini 5601 pozicijai (taip pat žr. SS klasifikavimo patarimą, kuriame ritinėliai cigarečių filtrams gaminti priskirti 5601 22 subpozicijai).
                  Celiuliozės acetato pluoštų įmirkymas [I] netrukdo dirbinį priskirti 5601 pozicijai, nes klijuojanti medžiaga į vidinius pluoštų sluoksnius neprasiskverbia (žr. SS paaiškinimų 5601 pozicijos paaiškinimų A dalies ketvirtą pastraipą).
                  Todėl dirbinys klasifikuotinas kaip vatos dirbiniai iš cheminių pluoštų priskiriant KN kodą 5601 22 10.

         (1)  Nuotraukos skirtos tik iliustruoti.